รัฐบาลไทย-ข่าวทำเนียบรัฐบาล-กระทรวงเกษตรฯ ได้ฤกษ์ปล่อยน้ำทำนาปี เริ่มเพาะปลูก 1 เม.ย.นี้
วันจันทร์ที่ 2 เมษายน 2561
กระทรวงเกษตรฯ ได้ฤกษ์ปล่อยน้ําทํานาปี เริ่มเพาะปลูก 1 เม.ย.นี้
กระทรวงเกษตรฯ ได้ฤกษ์ปล่อยน้ําทํานาปี เริ่มเพาะปลูก 1 เม.ย.นี้ พร้อมสนับสนุนเกษตรกรทําประมงสร้างรายได้ช่วงน้ําหลาก กรมชลฯ เดินหน้าขยายผลบางระกําโมเดลปีที่ 2 หลังประสบความสําเร็จในปีที่ผ่านมา
นายวิวัฒน์ ศัลยกําธร รัฐมนตรีช่วยว่าการกระทรวงเกษตรและสหกรณ์ ลงพื้นที่ จ.พิษณุโลก เพื่อประชุมชี้แจงการดําเนินโครงการบางระกําโมเดล ปี 2561 และการบริหารจัดการน้ําเพื่อสนับสนุนการเพาะปลูกข้าวฤดูนาปี พื้นที่ลุ่มต่ําในเขตชลประทาน ปี 2561 ณ สํานักงานชลประทานที่ 3 ต.ท่าทอง อ.เมือง จ.พิษณุโลก ก่อนเดินทางไปเป็นประธานพิธีเปิดการส่งน้ําเพื่อการเพาะปลูกข้าวฤดูนาปี ในพื้นที่ลุ่มต่ําในเขตชลประทาน ปี 2561 ตามโครงการบางระกําโมเดล ปี 2561 ณ บ้านวังขี้เหล็ก ต.ท่าช้าง อ.พรหมพิราม จ.พิษณุโลก พร้อมพบปะประชาชนในพื้นที่ และมอบนโยบายหารือรับฟังปัญหาจากส่วนราชการและเจ้าหน้าที่ที่เกี่ยวข้อง
รัฐมนตรีช่วยว่าการกระทรวงเกษตรและสหกรณ์ กล่าวว่า หลังจากประสบผลสําเร็จอย่างน่าพอใจในการดําเนินโครงการบางระกําโมเดลปี 2560 ที่ผ่านมา ซึ่งเกษตรกรที่เข้าร่วมโครงการสามารถเก็บเกี่ยวผลผลิตได้ทั้งหมด โดยไม่ได้รับความเสียหายใดๆ และในช่วงน้ําหลากยังสามารถใช้พื้นที่เป็นแก้มลิงธรรมชาติรองรับน้ํา ลดความเสียหายจากปัญหาอุทกภัยในเมืองสุโขทัยพื้นที่ลุ่มน้ําเจ้าพระยาตอนล่าง ซึ่งในปี 2561 นี้ ได้มอบนโยบายให้กรมชลประทานขยายพื้นที่โครงการฯ เพิ่มขึ้นจากเดิม 265,000 ไร่ เป็น 382,000 ไร่ ทําให้รองรับปริมาณน้ําได้มากกว่า 550 ล้าน ลบ.ม. จากเดิมรับน้ําได้เพียง 400 ล้าน ลบ.ม. พร้อมกับให้ปรับเปลี่ยนปฏิทินการเพาะปลูกข้าวนาปี ในปีนี้ให้เร็วขึ้นเริ่มตั้งแต่ 1 เมษายน 2561
“เชื่อมั่นว่าการปรับเปลี่ยนเวลาเพาะปลูกใหม่นี้จะทําให้เกษตรกรทําการปลูกพืชได้เร็วขึ้นและเก็บเกี่ยวได้ก่อนน้ําหลากมา อีกทั้งพื้นที่นี้จะเป็นประโยชน์อย่างมากที่จะช่วยพื้นที่ตอนล่างไปจนถึงกทม. ไม่ให้น้ําท่วม เนื่องจากจะหน่วงน้ําไว้ได้มากกว่าเดิม นอกจากนี้ในช่วงน้ําหลากพื้นที่ดังกล่าวจะกลายเป็นแหล่งเพาะพันธุ์ปลา ชาวบ้านสามารถทําประมงได้ อย่างไรก็ตามปลาที่ได้ในช่วงนี้จะมีราคาถูก จึงได้มีแนวคิดร่วมกันกับกรมประมงว่า ให้เกษตรกรรวมตัวกันเป็นกลุ่ม และให้หน่วยงานเข้าไปสนับสนุนห้องเย็นเพื่อเก็บปลาไว้ขายและแปรรูปในช่วงที่ราคาดี สามารถสร้างรายได้ได้มากกว่าเดิม ที่สําคัญเมื่อรวมเป็นกลุ่มแล้วต้องพัฒนาให้เป็นสหกรณ์ สร้างความเข้มแข็ง จึงจะสร้างอาชีพได้อีกหลากหลาย พลิกวิกฤตให้เป็นโอกาส และเป็นต้นแบบให้กับพื้นที่อื่นๆ นําไปประยุกต์ตามได้” นายวิวัฒน์ กล่าว
ดร.ทองเปลว กองจันทร์ อธิบดีกรมชลประทาน กล่าวเพิ่มเติมว่า โครงการบางระกําโมเดล 60 เกิดขึ้นเนื่องจากปัญหาอุทกภัยที่เกิดขึ้นซ้ําซากในพื้นที่ จ.สุโขทัย และพิษณุโลก เมื่อปี 2559 พล.อ.ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ในขณะนั้น ได้มอบนโยบายให้กรมชลประทานและหน่วยงานที่เกี่ยวข้องบูรณาการร่วมกันในรูปแบบประชารัฐ เพื่อแก้ไขปัญหาที่เกิดขึ้น โดยกรมชลประทาน ได้ปรับเปลี่ยนปฏิทินการปลูกข้าวนาปี ในพื้นที่ลุ่มต่ําเขตชลประทานให้เร็วขึ้น จากเดิมที่เคยปลูกในเดือนพฤษภาคมมาเป็นเดือนเมษายน เพื่อให้เก็บเกี่ยวผลผลิตได้ภายในเดือนกรกฎาคม หลีกเลี่ยงความเสียหายที่จะได้รับจากอุทกภัย และยังใช้พื้นที่นาที่เก็บเกี่ยวแล้วเป็นแก้มลิงธรรมชาติรองรับน้ําในฤดูน้ําหลากได้อีกด้วย ซึ่งกรมชลประทานได้เริ่มปรับเปลี่ยนปฏิทินการเพาะปลูกข้าวนาปีของพื้นที่ลุ่มต่ําทุ่งบางระกําให้เร็วขึ้น โดยได้เริ่มเพาะปลูกตั้งแต่ 1 เมษายน 2560 ครอบคลุมพื้นที่เป้าหมาย 265,000 ไร่ ในเขตโครงการส่งน้ําและบํารุงรักษายมน่าน โครงการส่งน้ําและบํารุงรักษาพลายชุมพล และโครงการส่งน้ําและบํารุงรักษาเขื่อนนเรศวร โดยเกษตรกรสามารถเก็บเกี่ยวผลผลิตได้ทั้งหมด โดยไม่ได้รับความเสียหายจากปัญหาอุทกภัย
ทั้งนี้ หลังจากที่เกษตรกรเก็บเกี่ยวผลผลิตแล้วเสร็จทั้งโครงการฯ กรมชลประทาน ได้ใช้พื้นที่ลุ่มต่ําทุ่งบางระกํา เป็นพื้นที่หน่วงน้ํารองรับปริมาณน้ําหลากจากลุ่มน้ํายมและลุ่มน้ําสาขา ตลอดจนปริมาณน้ําฝนที่ตกในพื้นที่ สามารถนําน้ําเข้าไปกักเก็บไว้ในทุ่งบางระกําและช่วยตัดยอดปริมาณน้ําได้ประมาณ 400 ล้าน ลบ.ม. พร้อมกับควบคุมระดับน้ําไม่ให้กระทบต่อเส้นทางสัญจรหลักของราษฎร ช่วยลดผลกระทบจากอุทกภัยที่จะเกิดขึ้นในเขตพื้นที่ชุมชน และพื้นที่เศรษฐกิจของ จ.สุโขทัย ได้อย่างมีประสิทธิภาพ และในระหว่างที่กักเก็บน้ําไว้ในทุ่งบางระกํา กระทรวงเกษตรและสหกรณ์ได้บูรณาการการส่งเสริมอาชีพ โดยนําพันธุ์ปลามาปล่อยลงในทุ่ง ให้เกษตรกรมีอาชีพเสริมในการทําประมง และยังส่งเสริมการแปรรูปผลผลิตจากปลา และผลผลิตทางการเกษตรอื่นๆ เพื่อสร้างรายได้เสริมให้กับเกษตรกรและชุมชน ในช่วงฤดูน้ําหลากได้ถึงวันละ 300 - 500 บาท/ครัวเรือน ต่อมาเมื่อสถานการณ์น้ําท่วมเริ่มคลี่คลาย จึงได้เริ่มระบายน้ําออกจากทุ่งบางระกํา โดยได้คงปริมาณน้ําส่วนหนึ่งไว้ในทุ่ง สําหรับให้เกษตรกรใช้ในการเตรียมแปลงเพาะปลูกข้าวรอบที่ 2 (นาปรัง)
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai